**Mobile** (IPA: [moʊˈbiːl]) er en by i den amerikanske delstaten Alabama. Mobile er administrasjonssentrum i Mobile County ved Mexicogulfen.

Mobile hadde 187 041 innbyggere per 1. april 2020. Medregnet forsteder i Mobile County har byen over 400 000 innbyggere. Over 1,2 millioner mennesker bor innenfor en radius på 100 kilometer fra Mobile. Mobile er den tredje største byen i Alabama, og den største byen mellom New Orleans i Louisiana og St. Petersburg i Florida langs Mexicogulfen.

Mobile er Alabamas eneste kysthavn og ligger ved Mobile Bay, hvor vassdraget Alabama-Coosa har sitt utløp. Mobile er blant de 10–15 største havnene i USA etter tonnasje. Byen ble grunnlagt som et handelssted av franske kolonister i 1702, og fungerte som den første hovedstaden i Fransk Louisiana. Området var senere under britisk og spansk herredømme, og ble amerikansk territorium ved anneksjonen av Vest-Florida i 1813. I 1819 fikk Mobile bystatus.

Byen er blant de kulturelle sentrene langs gulfkysten, og har flere kunstmuseer, et symfoniorkester, et operahus, et ballettkompani og historisk verdifull arkitektur. Mobile har også den eldste og nest største Mardi Gras-feiringen i USA, fra 1703.

Naturgeografi
-------------

Mobile ligger på 30 grader nordlig lengde og 88 grader vestlig bredde, i det sørvestlige hjørnet av den amerikanske delstaten Alabama. Byen har et samlet areal på 413 km², hvorav 305 km² er land og 107 km² (26,1 %) er vann. Høyden over havet varierer fra 3 moh. på Water Street i bykjernen til 64 moh. på Mobiles regionflyplass.

Mobiles beliggenhet ved Mexicogulfen gir byen et mildt subtropisk klima, etter Köppens klimaklassifisering. Byen har milde, våte vintre og varme, regnfulle somre. Registrerte temperaturrekorder er −18 ℃ den 13. februar 1899 og 41 ℃ den 29. august 2000. En studie i 2007 konkluderte med Mobile som den våteste byen i det kontinentale USA, med i gjennomsnitt 1 680 mm årlig nedbør over en 30-årsperiode. I gjennomsnitt har byen minst 0,3 mm nedbør 120 dager i året. Nedbøren kommer svært sjelden som snø.

Mobile er svært utsatt for tropiske stormer og orkaner. Over årene har byen blitt sterkt rammet av flere store orkaner som har rasert store deler av byen. Noen av de kraftigste har vært orkanene Frederic i 1979, Opal i 1995, Ivan i 2004 og Katrina i 2005.

Demografi
---------

Kart over befolkningstetthet i Mobile i 2000.
Ved folketellingen i 2010 bodde 195 111 personer innenfor bygrensene. Mobile er sentrum i Alabamas nest største storbyområde, som består av hele Mobile County. I 2012 hadde storbyområdet et estimert folketall på 413 936 innbyggere, hvorav 194 822 i Mobile by.

Aldersmessig fordelte befolkningen i 2010 seg slik at 6,7 % var yngre enn 5 år, 75,9 % var over 18 år, og 13,7 % var over 65 år. Medianalderen var 35,7 år. Befolkningen bestod av 47 % menn og 53 % kvinner. Fordelt på etnisitet var 50,6 % afroamerikanske, 43,9 % ikke-latinamerikanske hvite, 2,4 % latinamerikanske, 1,8 % asiatiske og 0,3 % indianske, mens var 1,4 % av blandet etnisitet. Ikke-latinamerikanske hvite er overveiende av europeisk opphav, og utgjorde 62,1 % av befolkningen i byen i 1980.

Ved folketellingen i 2010 fordelte befolkningen seg på 78 959 husholdninger, hvorav 21 073 hadde hjemmeboende barn under 18 år, 28 000 bestod av samboende ektepar, 17 037 hadde kvinner som enslig forsørger, 3 579 hadde menn som enslig forsørger, mens 30 270 husholdninger ikke var familier. 25 439 av alle husholdningene bestod av enslige personer, mens 8 477 var aleneboende personer på 65 år eller eldre. Husholdningene hadde en gjennomsnittlig størrelse på 2,4 personer og familiene på 3,07 personer. Samboende homofile par utgjorde anslagsvis 0,3 % av husholdningene i 2010. I perioden 2006–2010 hadde husholdningene en medianinntekt på 37 056 dollar og inntekt per person var 22 401 dollar.

Næringsliv
----------

Havnen i Mobile ved Chickasaw Creek.  Foto: George Edwards/United States Army Corps of Engineers 
Marinefartøy gjøres klar for slipp ved Austals verft i Mobile.  Foto: United States Navy 
De viktigste næringsveiene i Mobile er romfart, stålindustri, skipsbygging, varehandel, tjenesteyting, bygg og anlegg, farmasøytisk industri og verkstedindustri. Næringsstrukturen gjør at sysselsettingen i Mobile kan være sårbar for konjunktursvingninger.

Verftsindustrien i Mobile leverer for en stor del til United States Navy. Alabama Drydock and Shipbuilding Company (ADDSCO) hadde over 18 000 ansatte under den andre verdenskrig, men overgangen til fredstid ble vanskelig for byen, som måtte bygge opp et mer allsidig næringsliv. I første omgang overtok papirindustri og kjemisk industri som de viktigste bransjene. Militærflyplassen ble nedlagt i 1969, og Alabama Drydock and Shipbuilding Company gikk konkurs i 1988.

Etter flere tiår med økonomisk nedgang, begynte byens næringsliv å vokse igjen i slutten av 1980-årene. Mellom 1993 og 2003 ble det skapt om lag 14 000 nye arbeidsplasser gjennom 87 varige etableringer, og utvidelser i 399 eksisterende virksomheter. I 1992 ble ADDSCOs anlegg solgt til Atlantic Marine (senere BAE Systems Southeast Shipyards), som drev med noen hundre ansatte frem til 2018. Austal etablerte sitt skipsverft i Mobile i 1999, og har blitt byens største private arbeidsgiver med over 4 000 ansatte i 2015.

Noen store virksomheter med hovedkontor i Mobile er medieselskapene AlwaysHD og Integrity Media, hurtigmatkjeden Foosackly's, rederiet International Shipholding Corporation og ingeniørselskapet Volkert. I umiddelbar nærhet til flyplassen, 5 km sør for forretningskvarterene i bykjernen, ligger den 6,7 km² store næringsparken Brookley Aeroplex med 70 selskaper. Den er etablert på den gamle militærflyplassen. Mange selskaper i Brookley Aeroplex er knyttet til romfart. Noen viktige arbeidsgivere er Airbus, VT Mobile Aerospace Engineering (en avdeling av ST Engineering) og Continental Motors.

Havnen i Mobile eies av delstaten Alabama. Tidlig på 2000-tallet gjennomgikk havnen sin største utbygging noensinne, der lagringskapasiteten for containere ble økt med over 1 000 % til en kostnad på mer enn 300 millioner dollar. Havnen fikk også installert to nye kraner. Likevel gikk havnen fra å være den 9. største i USA etter tonnasje, til å bli den 12. største, mellom 2008 og 2010.

Referanser
----------

1. ↑  United States. Bureau of the Census (2016) (på en), *2016 U.S. Gazetteer Files*, Washington D.C.: Bureau of the Census, Wikidata Q32859555,
2. 1 2  ; redaktør: Bureau of the Census; besøksdato: 1. januar 2021.
3. ↑  ; redaktør: Bureau of the Census; besøksdato: 1. januar 2022.
4. ↑  «U.S. Census Bureau Delivers Alabama's 2010 Census Population Totals, Including First Look at Race and Hispanic Origin Data for Legislative Redistricting». United States Census Bureau. 24. februar 2011. Besøkt 13. januar 2014.
5. ↑  Ginn og Curtis (1828). *A Digest of the Laws of the State of Alabama: Containing The Statutes and Resolutions in Force at the end of the General Assembly in January, 1823*. New York: J. & J. Harper. s. 784–791.
6. ↑  Thompson, Andrea (23. mai 2007). «And the rainiest city in the U.S. is…». NBC News. Besøkt 13. januar 2014.
7. ↑  Gibson, Campbell Gibson og Jung, Kay (2005). «Historical Census Statistics On Population Totals By Race, 1790 to 1990, and By Hispanic Origin, 1970 to 1990, For Large Cities And Other Urban Places In The United States». United States Census Bureau. Besøkt 14. januar 2014. CS1-vedlikehold: Flere navn: forfatterliste (link)
8. ↑  «Households and families. 2008-2010 American Community Survey 3-Year Estimates». United States Census Bureau. 2010. Besøkt 14. januar 2014.
9. ↑  «State & County QuickFacts. Mobile (city), Alabama». United States Census Bureau. Arkivert fra originalen 14. juni 2012. Besøkt 14. januar 2014.
10. ↑  «Local Area Unemployment Statistics. Alabama». Bureau of Labor Statistics. Besøkt 18. mars 2018.
11. 1 2  «Mobile: Economy». City-Data.com. Besøkt 10. februar 2014.
12. ↑  Hoyos, Carola (11. september 2010). «BAE prepares to streamline US business». *The Financial Times*.
13. ↑  Specker, Lawrence (28. februar 2018). «Mobile losing 155 jobs as BAE Systems shuts down ship repair works» **(engelsk)**. AL.com. Besøkt 18. mars 2018.
14. ↑  Dugan, Kelli (5. juni 2015). «Want to work for Austal? 68 positions currently available in Mobile» **(engelsk)**. AL.com. Besøkt 18. mars 2018.
15. ↑  «Overview». Brookley Aeroplex. Arkivert fra originalen 2. januar 2013. Besøkt 10. februar 2014.
16. ↑  «Alabama Senate Approves Port Funding - Alabama State Port Authority Poised To Let New Container Terminal Contracts». Alabama State Port Authority. 17. mai 2005. Arkivert fra originalen 27. september 2007. Besøkt 10. februar 2014.

Litteratur
----------

* Thomason, Michael (2001). *Mobile: The New History of Alabama's First City*. Tuscaloosa: University of Alabama Press. ISBN 0-8173-1065-7.

Eksterne lenker
---------------

* (en) Offisielt nettsted Rediger på Wikidata

* (en) Mobile, Alabama – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Store Danske Encyklopædi **·** Encyclopædia Britannica **·** Brockhaus Enzyklopädie **·** VIAF **·** GND **·** LCCN **·** BNF **·** BNF (data) **·** SUDOC **·** BNE **·** GeoNames **·** MusicBrainz **·** GNIS **·** GNIS
 |